סיכום ישיבת וועדה פדגוגית 13.3.19

נוכחים – רם, אוהד, דניאל, יוסי, ניסים, מומו ואיתן

1. **העדרויות מורים –**

**רקע:**

הוועדה דנה בעבר וממשיכה לקבל פידבק מהורים שבבית הספר עדיין לא מצליחים לאתר בזמן ולתת מענה לשעות לימוד רבות שמבוטלות.

לעיתים, ניתנת הודעה ברגע אחרון על ביטולי שיעור בבוקר או ביטולים לא ללא הודעה מראש במהלך היום/בסוף היום. תלמידים בכיתות לא יודעים מה קורה וניגשים למזכירות לברר בזמן אמת, האם יש שיעור/לבקש להשתחרר הביתה.

לאחר ניסיון קודם לקבל נתונים ולעקוב אחר הרישום הנעשה בבית הספר, לא הצליחה הוועדה להבין מהנתונים האם המעקב אחר היעדרויות מורים וביטולי שיעורים מספק. מההצעה למעקב מדגמי לתקופה מוגבלת של רכזי השכבות לא נתקבל פידבק חיובי, שכן רכזי השכבות הסבירו שהם עסוקים מידי למעקב פרטני שכזה...

**רם**:

מסביר שקיים ממשק אינטרנטי למעקב אחר היעדרויות ושינויי מערכת, אך הוא לא נוח לשימוש

ישנו מאמץ, מוצלח בסך הכל, למלא שעות של מורים נעדרים.

מהמעקב שעשינו בשיתוף הוועדה, נראה שמורים לא נעדרים יותר מידי מפאת מחלות או מחלות ילדים. או יש ניצול של שעות מחלות או משהו כזה

כמו כן, רם מציג רשימת חיסורים של יום הפגישה שלדבריו היה יום קשה במיוחד מהיבט זה. מראה שלמרות חיסורים רבים באופן יחסי, בית הספר דאג למילוי מקום איכותי במרבית הכיתות.

מסביר שהוא מקבל כל יום דף עם כל חיסורי המורים והשעורים שבהם צריך לתת מענה של מורה מחליף או ביטול שעורי קצה. חושב שאין בעיה ממשית של שעורים חופשיים / ביטולי שעורים.

**דיון הוועדה:**

מדובר בדו"ח יומי שלא בהכרח משקף את המתרחש בכלל הכיתות.

המשוב שמתקבל מהורים ותלמידים (גם בשנים קודמות) הוא שקיימת בעיה והבחוויה האישית של התלמידים היא של בלגאן במערכת, של ביטולי רבים יחסית של שעורים. הדבר מעביר מסר לא חיובי לתלמידים ועלול לגרור תלמידים ליחס לא רצוי לנוכחות בשעורים ולמטלות בית ספריות.

הדבר גם עומד בסתירה למספר של שיטת המנות שדורשת מתלמיד לגלות אחריות אישית, לכבד את מערכת השעות ולהגיע לכל השעורים.

הוועדה מדגישה שיש צורך לקבל מידע ותמונה ברורה של המעקב והמענה הניתנים, בדגש על העדרות מתוכננת מראש מפאת פעילות בית ספרית - ליווי טיולים, ליווי פעילות בית ספרית מחוץ או בתוך בית הספר (האם יש סיבה שלא יתוכנן מענה מראש?).

גם כאשר יש צורך לבטל שיעורים, יש להקפיד על יידוע הכיתות בצורה מסודרת ולא מפתיעה בעיקר בנוגע לביטול שעות בבוקר ובסוף היום.

אם יש שעות חופשיות במהלך היום להקפיד להודיע מראש ולהודיע על פעילות מותווית, על מנת להעביר מסר לתלמידים שהדברים בשליטה ושגם שעות חופשיות מנוהלות על-ידי בית הספר.

מבקשים מרם לערב את יניב רוזן ולהזמינו לוועדה

**רם:**

מקבל את הגישה העקרונית שחיסורים של מורים וחוסר ודאות בדבר התקיימות שעורים יוצרים מסר לא טוב מול תלמידים.

**החלטה/מעקב-**

**רם יעביר לאיתן מעקב יומי מתוך מערכת בית הספר למשך כמה שבועות עד שנבין כיצד להמשיך לעסוק בנושא**

1. **שיטת המנות בחטיבה העליונה –**

**רקע:**

הוועדה דנה בשיטת המנות בתחילת השנה והביעה אי נחת מכמה השלכות אפשריות שלה – בעיקר הנושא "החשבונאי" שלה שעלול להסיט את התוצאה ממתן אחריות להתמסרות לבירוקרטיה והתחשבנות.

בעקבות הדיון בשיטה ובאחריות התלמידים וההורים על חיסורים, עולה לדיון המגבלה של ההורים לאשר חיסור מוצדק אחד בלבד במחצית.

**רם:**

מדווח על הצלחה בסה"כ של השיטה ("משמש לדברים שרצינו" - אין פריצת גבולות וחיסורים המוניים ונראה שהשיטה אכן מאפשרת לתלמידים לעשות שימוש מושכל ובמקרה הצורך להעדיף ללמוד למבחן ולא להגיע לבית הספר על חשבון המנות).

עם זאת, בעקבות הדיון בוועדה אכן ניתנת תשומת לב שלנו לחשבונאות שבשיטה ונראה שבאמת ישנה מגמה כזו ("מרגישים שרודפים אחרינו לקבל חתימה על שעות"). רם מסתייג ממצב בו השיח בין תלמידים למורים יהיה בירוקרטי.

ההנהלה תדון בשיטה בהמשך השנה ותדווח לוועדה ולוועד, עדיין אין מסקנות.

מתנגד למתן חופש מלא למשפחה להחליט על חיסור מוצדק, בעיקר בשל - מסיבות, עבודה של תלמידים עד שעות מאוחרות, אירועי ימי הולדת משפחתיים ושיקולים לא ענייניים אחרים.

יש חשיבות לקביעת קריטריונים אחידים מכיוון שתלמידים כל הזמן מתלוננים על כך שתלמידים אחרים קיבלו יחס מועדף ביחס אליהם.

**דיון בוועדה:**

נוצר לחץ על הילדים ונלקחה אחריות מהמשפחות לקבל החלטות יחד עם הילדים. חשוב להחזיר למשפחות אחריות וחופש פעולה עם אמון ומעקב של המורים.

ישנם קולות בוועדה שמבקשים לדון במתן שיקול הורים ללא מגבלה, בטענה שנוצר לחץ ואבדן אמון. סבורים שהורה כלל לא צריך להיות במקום שצריך לשכנע מורה שהיעדרות שהוא מאשר היא מוצדקת, לדוגמא בגלל שמחה משפחתית. זו זכות השמורה להורים.

שיטת המנות מרתיעה הורים ותלמידים לפנות ולבקש אישור של בית הספר להיעדרות גם במקרים מוצדקים. לא רוצים להיות בפולמוס בנושא ומוותרים מראש. זה מנוגד לרוח המשפחתית והפתוחה שאפיינה את בית הספר - של יחס אישי ושל שיח חופשי בין מורים לתלמידים כשכל תלמיד מקבל יחס שמתאים לו ולצרכיו. מה שנכון לתלמיד אחד לא נכון לחברו. המנגנונים הבירוקרטיים של שיטת המנות מנוגדים לרוח זו.

לא חושבים שיש רלבנטיות לנימוק של קביעת מנה אחידה כדי שתלמידים לא יתלוננו על כך שקיבלו ציונים נמוכים מאלה שקיבלו חבריהם שלא בצדק. גם עם שיטת המנות יכולים תלמידים להתלונן על כך שמורה הצדיק חיסורים דומים לתלמידים אחרים. מאז ומתמיד יש תלמידים שמתלוננים וזו זכותם. למורה יש שקול דעת להחליט עניינית האם תלונתם מוצדקת. ממילא ציוני מבחנים, נתונים על הכנת שעורי בית, הגשת עבודות, הבאת ציוד וכיו"ב של כל תלמיד אינם מפורסמים ולא חשופים בפני יתר התלמידים ולכן תמיד יכולים להיות נתונים אישיים שגורמים להבדלים בציונים של תלמידים שונים, שעלולים להיראות לתלמידים בלתי הוגנים.

מצד שני ברורה לוועדה המציאות שישנם הורים ומשפחות שאינם יכולים לעמוד בלחץ ילדים ומעבר לכך לא נותנים ללימודים את המעמד המחייב והרצינות הנדרשת מצד בית הספר. ברור שיש להגביל גם אישורי הורים בנסיבות מתאימות – כמו לדוגמא תלמידים שמחסירים משעורים על בסיס קבוע בגלל שעובדים עד שעות מאוחרות בלילה.

מציעים שלא ייכתב כך או אחרת (לגבי מספר האישורים שהורים יכולים לתת לצורך הצדקת חיסורים), אלא תישמר עמימות כפי שהיה לפני הכנסת שיטת המנות, עם שיקול דעת רחב למחנכים ולרכזים ומעקב צמוד.

בעקרון צריך לכבד אישור / בקשה של הורה בעניין היעדרות של תלמיד כשהיא מגיעה מראש או בסמוך מאוד להיעדרות.

הדרך למנוע ניצול של חופש פעולה היא שהמורים יעקבו מקרוב וייתנו מסר לאותם הורים ותלמידים ויטפלו באופן פרטני בתלמידים עם ריבוי חיסורים, וכך לא לפגוע במי שכן מגלה אחריות, אך נפגע מחוסר האמון בו.

**החלטה/מעקב -**

**הוועדה מבקשת שההנהלה תשתף את ההורים במסקנות הדיון שייערך בשיטת המנות, לפני קבלת החלטות לגבי המשך הפעלת השיטה.**

**הוועדה מבקשת שבנפרד מהדיון שיתקיים לקראת סוף השנה בשיטת המנות כולה, תועבר כבר עכשיו הנחיה לכבד אישורי הורים כשמדובר בהיקף סביר. רם יעביר בקשה זו לדיון בהנהלה.**

1. **הנשרה במעבר לכיתות י' ופני בית הספר-**

**רקע** –

בהמשך לדיונים קודמים באירועי משמעת חריגים ובממצאי המיצ"ב עלתה לדיון תחושה הקיימת שישנה יד רכה בטיפול בבעיות משמעת של תלמידים, כבר בשנים הראשונות שלהם בבית הספר בחטיבת הבניים. וכן חוסר היכולת או הרצון להרחיק ילדים עם בעיות משמעת שכבר משנה את האווירה בבית הספר.

בנוסף או בתאמה, ישנה השקעה חסרת תקדים בילדים חלשים ומתקשים בבית הספר, ושיפור היכולות של בית הספר מול אוכלוסיות חלשות. כפי שעלה בדיונים קודמים וכבר נמצא בתהליך תכנון מחדש בהנהלה, הדבר מצמצם את הפוקוס במצטיינים ואת המענה לבעלי יכולות גבוהות.

חשוב להעמיק בדיון ולהבין את המקורות התקציביים, האם הכספים המושקעים בטיפוח ומענה למתקשים מגיעים מתשלומי ההורים או ממנח"י? המשך המגמה הזו ישנה את תמהיל התלמידים שמגיעים ונשארים בגימנסיה.

**דיון בוועדה -**

יש צורך לאפשר סינון של תלמידים על רקע בעיות משמעת בלבד במעבר בין חטיבת הביניים לחטיבה עליונה

יש צורך לעקוב כבר מכיתה ז' אחרי מקרים חריגים ולפעול בצורה הנכונה מתחילת הדרך כדי שבמקרה הצורך יהיה ניתן לנמק ולהצדיק הנשרה על רקע משמעת. חשוב לתפוס את המגמה המשמעתית כבר עכשיו ולהחזיר את הרסן לבית הספר.

מעבר לנושא הטיפול במשמעת, הוועדה קיימה דיון גם בדבר שינוי פניו של בית הספר ועל קביעת סדרי עדיפויות. בין היתר, האם ראוי להקדיש משאבים רבים יחסית עבור קבוצה קטנה של תלמידים מתקשים במקום להשקיע את המשאבים לטובת רוב התלמידים עם דגש על דחיפת התלמידים למצוינות. עלתה דרישה שבית הספר לא יסכים לכל הנחיה של מנח"י ואם יש הנחיות שמנוגדת לטובת בית הספר, לעקרונות חשובים וכיו"ב, צריך להיאבק לשנות את ההנחיות.

**החלטה/מעקב**

**הנושא ימשיך לידון ויעבור גם לוועד הראשי בהתאם לדגשים**

1. **תכנית פעמונים ומעורבות הורים-**

**רם :**

מעדכן שבית הספר יזם תכנית פעמונים – לחינוך פיננסי, שכללה פעילות תלמידים עם הורים בשעות הערב. אולם, היענות הורים הייתה נמוכה מאוד ומאכזבת.

**הוועדה:**

על בסיס ניסיון העבר יש צורך להציג פעילות עם הורים כחובה ולא רשות.

בשנים שבהם בית הספר נהג כך הייתה נוכחות מרשימה. יש להבהיר לתלמידים שחייבים להגיע לפעילות גם בלי הוריהם. אם זו תהיה ההנחיה התלמידים ידאגו שהוריהם יגיעו.

כמו כן מומלץ לשלוח להורים תזכורות תכופות גם בסמוך לפני ערב הפעילות.